Sansehage i Råde etter stor dugnad

**Stor dugnad og store gaver har medført at Råde Bo- og Servicesenter nå har fått en flott uteplass og sansehage.**

Av:Boe Johannes Hermansen , Fredrikstad Blad 13.09.2011

Råde Rotary har vært initiativtager og ledet arbeidet som har gått over to år.
– Vi har gjennomført over 25 dugnader, men så har også resultatet blitt flott, forteller en stolt president i Råde Rotary, Terje Beck.
Mange har vært involvert i prosjektet. Etter en planleggingsfase startet gravearbeidene i fjor.
– Kalnes vgs. har utført hovedarbeidene i planen som en svenneprøve, og har vært helt sentral i fremdriften, forteller Beck.
Han roser også en rekke av bygdas firmaer, som har gitt materialer og bidratt med hjelp.
110 tusen kroner er samlet inn til prosjektet, derav er 60 tusen tildelt fra Eli Minges fond. Dermed har en kommet i mål regnskapsmessig og en har ennå 20 tusen kroner som gjenstår for ytterligere arbeider.
– Vi har fått en flott sted som vil bety mye for de som bor her på senteret, kommenterer en takknemlig virksomhetsleder Lone Hansen, som også har tatt imot en gave på kr 3000 fra Råde Rotary til velferdstiltak for beboerne.